ລາວຍອມຮັບວ່າ ການຜະລິດເຂົ້າປີນີ້ ບັນລຸ​ໄດ້​ພຽງ 85% ຂອງ ​ແຜນການ​ທີ່​ວາງ​ໄວ້​
ລັດຖະ​​ມົນຕີ​ລາວ​​ວ່າ ​ຜົນ​ຜະລິດ​ເຂົ້າ​​ປີນີ້ຈະ​ບັນລຸ ​ໄດ້​ພຽງ 85% ຂອງ​ແຜນການ ​ເທົ່າ​ນັ້ນ​ຍ້ອນ​​ໄພ​ທໍາ​ມະ​ຊາດ​ ທີ່ໜັກໜ່ວງ​ຫຼາຍ​ຂຶ້ນ.
ລັດຖະມົນຕີລາວຍອມຮັບວ່າຜົນຜະລິດເຂົ້າໃນຕະຫຼອດປີ 2012 ນີ້ຈະສາມາດບັນລຸໄດ້ພຽງ 85% ຂອງແຜນການທີ່ວາງໄວ້ເທົ່ານັ້ນ ໂດຍມີສາເຫດມາຈາກໄພທໍາມະຊາດທີ່ໜັກໜ່ວງຫຼາຍ ຂຶ້ນນັບມື້ ທ່ານສົມດີ ດວງດີ ລັດຖະມົນຕີວ່າການກະຊວງແຜນການແລະການລົງທືນ ຖະແຫຼງ ຍອມຮັບວ່າການຜະລິດໃນພາກກະສິກໍາ-ປາໄມ້ ໃນຕະຫຼອດແຜນການປະຈໍາປີ 2011-2012 ທີ່ຈະສິ້ນສຸດລົງໃນເດືອນກັນຍານີ້ ຈະບໍ່ສາມາດປະຕິບັດໄດ້ຕາມເປົ້າ ໝາຍທີ່ວາງເອົາໄວ້ ໂດຍມີສາເຫດສໍາຄັນມາຈາກໄພທໍາມະຊາດ ທີ່ເກີດຂຶ້ນຢ່າງຕໍ່ເນື່ອງ ກັບທັງຍັງມີຄວາມໜັກໜ່ວງຫຼາຍຂຶ້ນ ແລະໄດ້ສົ່ງຜົນກະທົບຕໍ່ພື້ນທີ່ກະສິກໍາໃນລາວ ຢ່າງກວ້າງຂວາງອີກດ້ວຍ ໂດຍສະເພາະແມ່ນໄພນໍ້າຖ້ວມຄັ້ງໃຫຍ່ໃນທ້າຍປີ 2011 ທີ່ຜ່ານມານັ້ນ ໄດ້ສົ່ງຜົນ ກະທົບເຮັດໃຫ້ພື້ນທີ່ປູກພືດຊະນິດຕ່າງໆທັງໃນແຂວງພາກກາງ ແລະພາກໃຕ້ຕ້ອງ ເສຍຫາຍໄປຢ່າງຫຼວງຫຼາຍ ຈຶ່ງເຮັດໃຫ້ຄາດໝາຍໄດ້ວ່າຜົນຜະລິດໃນພາກກະສິກໍາ- ປ່າໄມ້ ແລະຜົນຜະລິດເຂົ້າຈະໄດ້ຕໍ່າກວ່າເປົ້າໝາຍທີ່ວາງໄດ້ຢ່າງແນ່ນອນ ດັ່ງທີ່ທ່ານ ສົມດີ ໄດ້ຖະແຫຼງຢືນຢັນໃນຕອນນຶ່ງວ່າ: ກ່ອນໜ້ານີ້ ທ່ານວິໄລວັນ ພົມແຂ ລັດຖະມົນຕີວ່າການກະຊວງກະສິກໍາ-ປ່າໄມ້ ໄດ້ຖະ ແຫຼງວ່າລັດຖະບານລາວວາງເປົ້າໝາຍຈະຊຸກຍູ້ໃຫ້ກະເສດຕະກອນລາວ ປູກເຂົ້ານາປີ ແລະນາແຊງໃນຕະຫຼອດປີ 2012 ນີ້ໃຫ້ໄດ້ເທິງເນື້ອທີ່ລວມເຖິງ 945,000 ເຮັກຕ້າໃນ ທົ່ວປະເທດ ຊຶ່ງຖ້າຫາກວ່າການປະຕິບັດໃນພາກຕົວຈິງ ເປັນໄປຕາມແຜນການດັ່ງກ່າວ ກໍຈະເຮັດໃຫ້ໄດ້ຜົນຜະລິດເຂົ້າໃນປະລິມານລວມເກີນກວ່າ 3 6 ລ້ານໂຕນ ບັນຫາໄພທໍາມະຊາດກໍຍັງຄົງຖືເປັນປັດໃຈທີ່ສົ່ງຜົນກະທົບຕໍ່ແຜນການດັ່ງກ່າວນີ້ ຂອງ ທາງການລາວຢູ່ຕໍ່ໄປ ດັ່ງຈະເຫັນໄດ້ຈາກປີທີ່ຜ່ານມາ ທີ່ໄພນໍ້າຖ້ວມຄັ້ງໃຫຍ່ ໄດ້ເຮັດໃຫ້ ທີ່ນາຂອງກະເສດຕະກອນລາວເສຍຫາຍໄປ ຄິດເປັນເນື້ອທີ່ລວມ 1 ແສນເຮັກຕ້າ ແລະ ກໍໄດ້ສົ່ງຜົນກະທົບເຮັດໃຫ້ຜົນຜະລິດເຂົ້າໃນລາວບໍ່ເປັນໄປຕາມເປົ້າໝາຍທີ່ວາງໄວ້ ທີ່ ປະລິມານລວມ 3 3 ລ້ານໂຕນ ຫາກແຕ່ວ່າ ກໍສາມາດປະຕິບັດໄດ້ຈິງພຽງ 3 ລ້ານໂຕນ ເທົ່ານັ້ນ ສ່ວນກ່ຽວກັບມາດຕະການຟື້ນຟູພື້ນທີ່ ການກະເສດພາຍຫຼັງໄພນໍ້າຖ້ວມຄັ້ງ ໃຫຍ່ ທີ່ຜ່ານມານັ້ນ ທ່ານວິໄລວັນ ກໍ ຍອມຮັບວ່າ ດ້ວຍຂໍ້ຈໍາກັດດ້ານງົບປະ ມານໄດ້ເຮັດໃຫ້ລັດຖະບານລາວສາ ມາດຕອບສະໜອງງົບປະມານໃຫ້ກັບ ການຟື້ນຟູການຜະລິດໃນຊ່ວງລະດູແລ້ງ ໄດ້ພຽງແຕ່ 30 ຕື້ກີບເທົ່ານັ້ນ ຊຶ່ງກໍເປັນ ຜົນເຮັດໃຫ້ກະເສດຕະກອນລາວສາມາດ ປູກເຂົ້ານາແຊງໄດ້ພຽງ 115,000 ເຮັກຕ້າເທົ່ານັ້ນ ຈາກເປົ້າໝາຍທີ່ວາງໄວ້ເຖິງ 135,000 ເຮັກຕ້າ ເພາະໄພນໍ້າຖ້ວມໄດ້ເຮັດໃຫ້ຄອງຊົນລະປະທານເພພັງໄປບໍ່ໜ້ອຍນັ້ນເອງ ດ້ວຍເຫດນີ້ ເພື່ອເປັນການເພີ່ມປະສິດທິພາບຂອງລະບົບຄອງຊົນລະປະທານ ເພື່ອໃຫ້ ສາມາດຕອບສະໜອງນໍ້າໃຫ້ກັບພື້ນທີ່ການກະເສດໃນຕະຫຼອດປີ 2012 ນີ້ ໄດ້ກວ້າງຂຶ້ນ ຈຶ່ງເຮັດໃຫ້ລັດຖະບານລາວໄດ້ອະນຸມັດງົບປະມານເຖິງ 130 ຕື້ກີບ ສໍາລັບການບູລະນະ ແລະກໍ່ສ້າງຄອງຊົນລະປະທານ ເປັນການສະເພາະ ທາງດ້ານ ທ່ານ ສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນໍາວຽກງານ ດ້ານເສດຖະກິດຂອງລັດຖະບານລາວ ກໍໄດ້ຖະແຫຼງເຖິງເປົ້າໝາຍການເສີມຂະຫຍາຍ ການຜະລິດສະບຽງອາຫານ ແລະສິນຄ້າພາຍໃນລາວ ຈາກປັດຈຸບັນ ຈົນເຖິງປີ 2015 ວ່າ ເປົ້າໝາຍທີ່ສໍາຄັນທີ່ສຸດກໍຄື ການຮັບປະກັນໃຫ້ໄດ້ຢ່າງຄັກແນ່ວ່າ ລາວຈະຜະລິດດ້ານ ສະບຽງອາຫານຢ່າງພຽງພໍກັບການບໍລິໂພກພາຍໃນປະເທດ ຫາກແຕ່ວ່າ ຕາມລາຍງານ ຫລ້າສຸດຂອງກະຊວງແຜນການ ແລະການລົງທຶນ ກໍໄດ້ລະບຸວ່າປະຊາຊົນໃນແຂວງພາກ ເໜືອ ເຊັ່ນ ແຂວງພົງສາລີ ຫົວພັນ ຫຼວງນໍ້າທາ ອຸດົມໄຊ ແລະຊຽງຂວາງ ຍັງຂາດເຂົ້າກິນ ໂດຍສະເລ່ຍ 4-5 ເດືອນໃນ ແຕ່ລະປີໃນປັດຈຸບັນນີ້